Հայաստանի պետական տնտեսագիտական համալսարանի գրադարան

Հայաստանի պետական տնտեսագիտական համալսարանի գրադարան, համալսարանական գրադարան, որը գտնվում է Երևանի Նալբանդյան 128 հասցեում։ Գրադարանը գործում է Հայաստանի պետական տնտեսագիտական համալսարանի կազմում հիմնադրման պահից։

Պատմություն 
Հայաստանի պետական տնտեսագիտական համալսարանի (ՀՊՏՀ) գրադարանը հիմնադրվել է 1975 թվականի հոկտեմբերին՝ բուհի հիմնադրման հետ միաժամանակ։ Գրադարանի առաջին վարիչը եղել է Դոնարա Փալանջյանը։ 1994 թվականից մինչև 2012 թվականը գրադարանը ղեկավարել է Վեներա Ավալյանը, իսկ 2013 թվականից գրադարանի տնօրենն է՝ Արմինե Հովհաննիսյանը։ Այբբենական և կարգային գրացուցակների ստեղծման աշխատանքները սկսվել են 1976 թվականից։ 

Գործունեության երկար տարիների ընթացքում՝ պրոֆեսորադասախոսական կազմին, ասպիրանտներին և ուսանողությանը ուսումնական և գիտական անհրաժեշտ գրականության ապահովելու անհրաժեշտությամբ, Գրադարանը իրականացրել է մեծ ծավալի աշխատանք։ Երևանի պետական համալսարանից ստացած ոչ հարուստ ֆոնդը (մոտ 40000 միավոր) տարիների ընթացքում համալրվել է դասագրքերով, ուսումնական ձեռնարկներով, գիտական ամսագրերով, ատլասներով, բառարաններով։ 2008 թվականի հունվարին ՀՊՏՀ կենտրոնական մասնաշենքից գրադարանը տեղափոխվել է համալսարանի նորակառույց թիվ 5 մասնաշենք։ Գրադարանը ունի Մուշեղ Ադոնցի անվան գիտական և երկու ուսանողական ընթերցասրահներ։  

2013 թվականի հոկտեմբեր ամսից թվայնացման ժամանակակից տեխնիկայի ձեռք բերման հետ միաժամանակ գրադարանում սկսվել են էլեկտրոնային գրացուցակի ստեղծման և հիմնական ֆոնդի թվայնացման աշխատանքները։  

Հայաստանի պետական տնտեսագիտական համալսարանի ՄԱԿ-ի գրականության անկյունը բացվել է 2013 թվականի ապրիլին` ՄԱԿ-ի Հանրային տեղեկատվության վարչության երևանյան գրասենյակի և ՀՊՏՀ միջև կնքված համագործակցության համաձայնագրի շրջանակներում։ Այն տեղակայված է ՀՊՏՀ գրադարանի գիտական ընթերցասրահում։ ՄԱԿ-ի հրատարակությունների մեր ընթերցասրահի ֆոնդում ներառում է բազմալեզու գրականություն և օգտագործվում է ազատ տարածման սկզբունքով։

Ֆոնդ 
Գրադարանի հիմնական ֆոնդը ներառում է հայերեն և օտար լեզուներով ուսումնական, մեթոդական  ձեռնարկներ, դասագրքեր, ամսագրեր, գիտաժողովների նյութեր, բառարաններ, ատլասներ, ինչպես նաև ՀՊՏՀ-ում գործող մասնագիտական խորհրդում պաշտպանված ատենախոսություններն ու դրանց սեղմագրերը, այլ երկրների բուհերում հայերեն և օտար լեզուներով պաշտպանված սեղմագրերի օրինակները: 

2001 - 2002 թթ․ գրադարանի ֆոնդը կազմել է 200 000 միավոր գրականություն, այդ թվում  15 անուն ամսագիր և 10 անուն թերթ։ Ֆոնդում ներառվել են ոչ միայն դասագրքեր և ուսումնական ձեռնարկներ, այլև ներառել է հայալեզու և օտարալեզու գեղարվեստական գրականություն, բառարաններ, հանրագիտարաններ և այլ տեղեկատվական հրատարակչություններ։

2015 թվականի վիճակագրական տվյալներով Հայաստանի պետական տնտեսագիտական համալսարանի գրադարանի ֆոնդը կազմել է 185 922 միավոր գրականություն։

2013 թվականին կազմվել է գրքային ֆոնդի անձնագիրը։  

Գրադարանային ֆոնդերի համալրումն իրականացվում է ինչպես թղթային, այնպես էլ էլեկտրոնային տարբերակներով։ Հազվագյուտ և հնատիպ գրքերի հավաքածուն ընդգրկում է 1885–1914 թվականների հրատարակություններ։ Ֆոնդում առկա ամենահին գիրքը թվագրվում է 1885 թվականին, որը հրատարակվել է Կիևում (Гамбарова П. Къ вопросу о банкахъ краткосрочнаго кредита)։ 

2013 թվականին ՀՊՏՀ բակում տեղակայվել է QR գրադարանը։ Նրանում  ընդգրկված են շուրջ 200 անուն, ինչպես ուսումնական գրականություն, այնպես էլ ուսումնաօժանդակ մասնագիտական ձեռնարկներ։

2016 թվականին գրադարնի ֆոնդը կազմել է 187 594 միավոր գրականություն։

Ըստ 2023 թվականի տվյալների ՀՊՏՀ գիտական գրադարանի թղթային ֆոնդը կազմում է մոտ 196 000 միավոր, իսկ թվայնացված գրքերի և էլեկտրոնային ռեսուրսների քանակը էլեկտրոնային գրադարանում կազմում է 751 անուն գիրք։ Գրադարանը բաժանորդագրված է 6 անուն էլեկտրոնային մասնագիտական ամսագրի,ինչպես նաև Cambridge Journals Full e-Journals-ին։ 

Հայասատանի պետական տնտեսագիտական համալսարանի Գյումրու մասնաճյուղի գրադարանում նույնպես իրականացվել են նորացման աշխատանքներ։ ՀՊՏՀ ԳՄ գրադարանում 2023 թվականի վերջին տվյալներով կա 2974 միավոր գրականություն։ Առկա է QR ընթերցասրահ, որտեղ ներառվում է 436 միավոր գրականություն։ ՀՊՏՀ ԳՄ գրադարանի  աշխատակցուհին է  Արմինե Վարոսյանը, ով իրականացնում է ամբողջ գրադարանի համալրման, մշակաման աշխատանքները և մի շարք միջոցառումների կազմակերումը։

Գործառույթներ 
2013 թվականից, Koha գրադարանային ծրագրով իրականացվում են ՀՊՏՀ գրադարանի հիմնական ֆոնդի թվայնացման, էլեկտրոնային գրադարանի և էլեկտրոնային գրացուցակի համալրման աշխատանքները։  2016 թվականից, նույն ծրագրով, ՀՊՏՀ գրադարանը ուսանողադասախոսական անձնակազմի սպասարկումն իրականացնում է  առցանց  եղանակով։ Էլեկտրոնային գրադարանը հասանելի է՝ library.asue.am հասցեով։ 2013-ից մինչ այսօր գրադարանը անդամակցում  է Հայաստանի էլեկտրոնային գրադարանային ասոցիացիային։

Գրադարանի մասին տեղեկատվությունը մեծացնելու նպատակով թողարկվել է հայերեն և անգլերեն տեղեկատվական թերթիկներ։ Գրադարանում պարբերաբար կազմակերպվում են առցանց վեբինարներ, տարաբնույթ միջոցառումներ, գրքի շնորհանդեսներ, որոնք իրենց հերթին ավելի են բարձրացնում գրքի և գրադարանի նկատմամբ հետագրքրությունը բուհի համակարգում։ Գրադարանի անձնակազմը մասնակցում է մասնագիտական վերապատրաստումների։ Գրադարանը օգտագործում է իր արտաքին և ներքին շահառուների հետ կապի առցանց միջոցներ, ինչպես նաև էլեկտրոնային գրքի առցանց պատվերի տարբերակը։

ՀՊՏՀ Գիտական գրադարանի զարգացման տեսլական 
Դառնալ ժամանակակից տեխնիկական հագեցվածությամբ, տեխնոլոգիաների ինտենսիվ օգտագործմամբ, նոր բովանդակությամբ և պրոֆեսիոնալ անձնակազմով, սեփական իմիջով լավագույն տեղեկատվական և կրթական հաստատություն։

Հայասատնի պետական տնտեսագիտական համալսարանի գրադարանի առաքելությունն է հանդիսանում ուսանողադասախոսական կազմի կարիքների լիարժեք բավարարումը՝ հետևյալ սկզբունքներով՝ 

 Մատչելիություն,
 Բազմազանություն,
 Ամբողջականություն,
 Հաշվետվողականություն։

Սոցիալական հարթակներ 
Գրադարանը առկա է նաև սոցիալական հարթակներում՝ 

 Ֆեյսբուք ,
 Ինստագրամ,
 Թվիթթեր,
 Յութուբ։

Տես նաև 
Գրադարան
Հայաստանի ազգային գրադարան
Հայաստանի պետական տնտեսագիտական համալսարան

Ծանոթագրություններ 

Հայաստանի գրադարաններ
Երևանի գրադարաններ